b'\n_START_ARTICLE_\nLydia Davis\n_START_PARAGRAPH_\nLydia Davis (f\xc3\xb8dt 1947) er en amerikansk forfatter og overs\xc3\xa6tter._NEWLINE_Davis har oversat sv\xc3\xa6rt tilg\xc3\xa6ngelige filosoffer og forfattere som Maurice Blanchot, Michel Foucault, Marcel Proust og Gustave Flaubert fra fransk til engelsk i en r\xc3\xa6kke meget roste overs\xc3\xa6ttelser, og hun har brugt sin store sproglige akkuratesse i sit forfatterskab, hvor overvejelser om overs\xc3\xa6ttelser ogs\xc3\xa5 indg\xc3\xa5r._NEWLINE_Lydia Davis\' s\xc3\xa6rkende som forfatter er hendes eksperimenterende novelle-formater. I de senere v\xc3\xa6rker er der noveller s\xc3\xa5 korte som en linje, og den typiske Davis-novelle er h\xc3\xb8jest et par sider lang. Det er oftest en kvindelig jeg-fort\xc3\xa6ller, der er i spil, og hun undrer sig over, hvordan verden ser ud omkring hende, og hvordan hun skal fortolke andre menneskers udsagn. Hun anvender ogs\xc3\xa5 formater som dagb\xc3\xb8ger og breve, fx i det morsomme "Letter to a Funeral Parlor", hvor en kvinde beklager sig over bedemandens omtale af hendes afd\xc3\xb8de far._NEWLINE_I perioden 1974-1978 var Lydia Davis gift med forfatteren Paul Auster, med hvem hun har en s\xc3\xb8n, Daniel Auster. Hun er sidenhen blevet gift med kunstneren Alan Cote, som hun har f\xc3\xa5et endnu en s\xc3\xb8n, Theo, med._NEWLINE_Ved siden af sit arbejde som forfatter og overs\xc3\xa6tter underviser Davis i creative writing p\xc3\xa5 State University of New York i byen Albany, NY._NEWLINE_I maj 2013 modtog Lydia Davis litteraturprisen Man Booker International Prize.'